《游三峰》
宋代·金履祥

九月天气清，高飚扫虚碧。
山色日嶙峋，山意亦寥閴。
有来二三友，劝我振双屐。
问道始委蛇，陟巘转深密。
荦确碍微径，藤蔓绊行色。
冈阜出坡陀，重险更崷嵂。
绝壁诧天造，石笋疑人立。
上上复扳援，嵬嵬亦恂栗。
摩藓追旧题，扪萝着新蹠。
佝偻度崎岩，盘薄踞危石。
谁凿丹臼深，碧瓦孰抟埴。
云胡半空中，有此千载迹。
中峰函剑气，幽洞飞灵液。
霏霏人间雨，往往此中出。
阴崖采芝人，东冈并游客。
虚谷远应声，重崦近成隔。
而我独油然，振衣来千尺。
川流一以眺，苍莽浩无息。
长风拂巾袂，太清可嘘吸。
乃知艰险馀，始有高明极。
益知身转高，冥然气超逸。
登天信有基，升仙岂无术。
何当蹑飞烟，高举振长翮。
倒景凌三光，达观天地窄。

作者简介：（1232—1303）宋元间婺州兰溪人，字吉父。少有经世志，博览群书。及壮，知向濂、洛之学，事同郡王柏，从登何基之门，专治朱熹之学。咸淳七年，襄樊围急，建言由海道攻燕，所言经过地方、洋面等，悉与后来元朝海运路线相符。德祐初，起为史馆编校，不就。宋亡，隐金华山中，训迪后学。晚居仁山下，学者称仁山先生。卒谥文安。有《大学疏义》、《论语集注考證》、《通鉴前编》和《仁山集》等。